text: Kommission bør anlægge sag mod Danmark
  20 juli 2011 kl. 07.51
  Anlæg sag mod Danmark. Sådan lyder opfordringen fra skatteminister Peter Christensen (V)  til EU-Kommissionen.
  Han er grundigt træt af Kommissionens optræden og indblanding i sagen om den skærpede danske toldkontrol.
  - Først sender man inspektører til Danmark på en dag, hvor de ved, at der netop ikke er skærpet kontrol. Så siger Kommissionen, at den vil sende et brev for at bede om yderligere oplysninger. Nu indrømmer kommissionen, at den ikke har sendt sådan et brev, siger skatteministeren til DR Nyheder.
  Han tilføjer, at hvis Kommissionens optræden er et udtryk for skepsis om, hvorvidt Danmark overholder reglerne i EU- og Schengensamarbejdet, er der kun en vej tilbage, nemlig at anlægge sag mod Danmark.
  - Så må det komme frem, hvor det helt konkret er, Kommissionmen mener vi bryder reglerne, siger skatteminister Peter Christensen.
  